KIRJALLINEN KYSYMYS E-1955/99

esittäjä(t): Gerhard Hager (NI) komissiolle

(5. marraskuuta 1999)

Aihe: Kosovo ja Agenda 2000

EU rahoittaa Kosovon jälleenrakentamista miljardeilla. Yhtä suurella summalla se tukee jälleenrakennustoimia maanjäristyksen aiheuttamien tuhojen korjaamiseksi Turkissa. Näistä toimista päätettiin Agenda 2000:n hyväksymisen jälkeen. Voiko komissio tästä syystä vastata seuraaviin kysymyksiin:

1. Kuinka suuren summan EU/jäsenvaltiot käyttävät Kosovon jälleenrakentamiseen ja kuinka kauan avustusohjelmien on tarkoitus jatkua?

2. Millaisia vaikutuksia näillä toimilla on EU:n tuleviin talousarvioihin?

3. Pitääkö komissio Agenda 2000:tta koskevan rahoitussuunnitelman tarkistamista tarpeellisena?

4. Jos komissio ei pidä sitä tarpeellisena, miten sen mielestä olisi mahdollista, että rahoitustuet eivät vaikuttaisi Agenda 2000:tta koskevaan rahoitussuunnitelmaan?

Christopher Pattenin komission puolesta antama vastaus

(28. tammikuuta 2000)

1. Varainhoitovuonna 1999 budjettivallan käyttäjä myönsi 137 miljoonaa euroa talousarvion luvusta B7-54 jälleenrakennushankkeisiin Kosovossa. Komissio on toteuttanut toimia niiden täytäntöönpanemiseksi. Rahamäärään ei sisälly Kosovon kriisiin liittyvä muu komission rahoitus, kuten Euroopan yhteisön humanitaarisen avun toimiston (ECHO) toimittama humanitaarinen apu (378 miljoonaa euroa) tai vuonna 1999 myönnetty 100 miljoonan euron poikkeuksellinen budjettituki entiselle Jugoslavian tasavallalle Makedonialle ja Montenegrolle talousarvion luvusta B7-54 ja Albanialle luvusta B7-50. Tuen tarkoituksena oli auttaa kyseisiä maita selviämään Kosovosta peräisin olevien pakolaisvirtojen niiden talousarviolle asettamista ylimääräisistä paineista. Entiselle Jugoslavian tasavallalle Makedonialle sekä Bosnialle ja Hertsegovinalle myönnettiin lisäksi ylimääräistä makrotaloudellista rahoitusapua, koska niiden taloudet kärsivät alueen kriisistä.

Komissio ilmoitti marraskuussa 1999 tekevänsä ehdotuksen laajasta Länsi-Balkanin, myös Kosovon, avustus- ja elvytysohjelmasta vuosille 20002006. Määrärahoiksi komissio ehdotti yhteensä 5 500 miljoonaa euroa, mutta tarpeet arvioidaan yksityiskohtaisesti keväällä 2000. Arvio on tarkoitus sisällyttää vuoden 2001 talousarviomenettelyyn, ja se valmistuu ennen uuden ohjelman esittelyä.

Jäsenvaltioiden Kosovon jälleenrakentamiseen lupaaman avun määrä on esitetty taulukoissa, jotka laadittiin Kosovon jälleenrakennustyötä rahoittavien tahojen vuoden 1999 heinä- ja marraskuussa pitämien kokousten jälkeen. Taulukot on nähtävillä komission ja Maailmanpankin yhdessä ylläpitämillä Internet-sivuilla osoitteissa (http://www.seerecon.org/Calendar/pledgeeuro.pdf ja http://www.seerecon.org/Calendar/SDC/sdc-pledges-euro.pdf).

2.4. Vuoden 1999 puolivälissä komissio varasi 500 miljoonaa euroa Kosovon jälleenrakentamiseen vuonna 2000 eli noin 440 miljoonaa euroa enemmän kuin komission huhtikuussa 1999 esittämässä alustavassa talousarvioesityksessä. Tarpeiden lopullinen arviointi vuotta 2000 varten oli tarkoitus tehdä talousarviomenettelyn aikana. Komissio esitti näkemyksensä Kosovon rahoittamisen vaikutuksista talousarvioon lokakuun 1999 lopussa laatimassaan oikaisukirjelmäehdotuksessa n:o 4/2000. Komissio ehdotti toimimista vähintään kahdessa vaiheessa: ensin ainoastaan vuoden 2000 talousarvion puitteissa ja myöhemmin vuoden 2001 alustavaa talousarvioesitystä laadittaessa ja sen jälkeen, kun tarpeet on arvioitu yksityiskohtaisesti ja muiden avunantajien rahoitus on tiedossa, lopun Agenda 2000:n kattaman ajanjakson osalta. Nykyistä enemmän yhteistyöhön perustuva talouden kehittämisohjelma korvaa asteittain kiireellisen jälleenrakentamisen.

Komissio ehdotti kolmea rahoituslähdettä lisärahoituksen turvaamiseksi: varojen uudelleenjako mahdollisuuksien rajoissa, joustovälineen osittainen käyttö ja rahoitusnäkymien tarkistaminen. Joulukuussa 1999 budjettivallan käyttäjä myönsi 240 miljoonaa euroa suoraa tukea Kosovon jälleenrakentamiseen; humanitaarisen avun ja siirtojen kanssa Kosovolle vuonna 2000 myönnettävä rahoitus on yhteensä 360 miljoonaa euroa. Komissio päätti hyödyntää joustovälinettä mahdollisimman tehokkaasti sekä jakaa 4 kohdan varat uudelleen tavoitteen saavuttamiseksi.